Facebook er i fuld gang med at bygge et datacenter i Tietgenbyen syd for Odense, og snart går den amerikanske gigant også i gang med at bygge endnu et dansk datacenter ved Esbjerg.

Som Avisen Danmark i juni kunne afsløre, var et dengang ukendt internationalt selskab på vej med Danmarks sjette datacenter ved Esbjerg, og nu viser materiale på en sag, som Esbjerg Byråd mandag skal behandle, at selskabet Notitia Networks ApS står bag datacentret ved Esbjerg. Notitia Networks ApS er registreret med adresse på Tuborg Boulevard i Hellerup, men det er reelt Facebook International Operations Limited i Dublin, der står bag.

Esbjerg Kommunes borgmester Jesper Frost Rasmussen (V) er fortsat yderst fåmælt om den appelsin, som er havnet i kommunens turban.

"Hvad angår den større virksomhed, som ønsker at lokalisere sig i det udlagte erhvervsområde mellem motorvejen og Andrup, skal det nødvendige plangrundlag nu behandles politisk. Det sker i Økonomiudvalget og Byrådet den 8. oktober, hvorefter der kommer otte ugers offentlig høring", oplyser borgmesteren i en mail.